**Εισηγητική Έκθεση προς Βουλή των Αντιπροσώπων**

**Θέμα: Νομοσχέδιο με τίτλο**

**« Ο περί Ορισμένων Πτυχών των Υπηρεσιών της Κοινωνίας της Πληροφορίας και Ειδικά του Ηλεκτρονικού Εμπορίου καθώς και για Συναφή Θέματα (τροποποιητικός) Νόμος»**

1. Το Υπουργείο Ενέργειας, Εμπορίου και Βιομηχανίας είναι η αρμόδια αρχή για εφαρμογή του Νομοθετικού Πλαισίου για το Ηλεκτρονικό Εμπόριο. Σε αυτό το πλαίσιο ετοιμάστηκε τροποποιητικό νομοσχέδιο με σκοπό την ορθότερη εφαρμογή της Ευρωπαϊκής Οδηγίας 2000/31/ΕΚ. Οι τομείς που καλύπτει το υπό αναφορά νομοσχέδιο, σχετίζονται με την εγκατάσταση των φορέων παροχής υπηρεσιών, τις εμπορικές επικοινωνίες, τη σύναψη συμβάσεων με ηλεκτρονικά μέσα, την ευθύνη των μεσαζόντων, τους κώδικες δεοντολογίας, τον εξώδικο διακανονισμό των διαφορών, τα μέσα έννομης προστασίας και τη συνεργασία μεταξύ των κρατών μελών.

Το παρόν νομοσχέδιο (**Παράρτημα 1**) αποσκοπεί στην τροποποίηση των «περί Ορισμένων Πτυχών των Υπηρεσιών της Κοινωνίας της Πληροφορίας και Ειδικά του Ηλεκτρονικού Εμπορίου καθώς και για Συναφή Θέματα Νόμους του 2004 και 2007, (Ν.156(Ι)/2004 και Τροποποιητικός Ν.97(Ι)/2007)», για σκοπούς:

α) ορθότερης εναρμόνισης με συγκεκριμένα άρθρα (3, 4 και 5) της Οδηγίας 2000/31/ΕΚ του Ευρωπαϊκού Κοινοβουλίου και τους Συμβουλίου της 8ης Ιουνίου του 2000 («Οδηγία για το Ηλεκτρονικό Εμπόριο» (**Παράρτημα 2**)), καθώς

β) την προσθήκη/αντικατάσταση διατάξεων που προβλέπουν την επιβολή διοικητικών κυρώσεων και διοικητικών προστίμων σε παραβάσεις οποιασδήποτε απαγορευτικής ή επιτακτικής διάταξης του Νόμου και

γ) τη διόρθωση συντακτικών λαθών και λαθών στην αρίθμηση των διατάξεων του Νόμου.

1. Σημειώνεται ότι το εν λόγω νομοσχέδιο είχε κατατεθεί στη Βουλή των Αντιπροσώπων για ψήφιση στις 24/10/2016 και εξετάστηκε από την Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού στις 22/11/2016. Εν τέλει το νομοσχέδιο επιστράφηκε για αναθεώρηση από το Υπουργείο Ενέργειας, Εμπορίου και Βιομηχανίας λόγω ενστάσεων που υποβλήθηκαν από εμπλεκόμενους φορείς και εισηγήσεων για περαιτέρω τροποποιήσεις. Το Υπουργείο αποτάθηκε στους εμπλεκόμενους εταίρους για απόψεις ενώ βρισκόταν σε συνεχή επικοινωνία με τη Νομική Υπηρεσία της Δημοκρατίας. Η διαδικασία διήρκησε μεγάλο χρονικό διάστημα, αφενός λόγω του φόρτου εργασίας από πλευράς της Νομικής Υπηρεσίας, αφετέρου μέχρι λήψης απόφασης για υιοθέτηση των εισηγήσεων. Η πλειοψηφία των ενστάσεων αφορούσαν τους προτεινόμενους κανονισμούς, οι οποίοι αποφασίστηκε να μην κατατεθούν, λόγω υπερκάλυψης από την εθνική νομοθεσία. Εντούτοις η πρόνοια για δυνατότητα έκδοσης Κανονισμών από το Υπουργικό Συμβούλιο στο εν λόγω νομοσχέδιο παρέμεινε για μελλοντικούς σκοπούς.
2. Οι περί Ορισμένων Πτυχών των Υπηρεσιών της Κοινωνίας της Πληροφορίας και Ειδικά του Ηλεκτρονικού Εμπορίου καθώς και για Συναφή Θέματα Νόμοι του 2004 και 2007, (Ν.156(Ι)/2004 και Ν.97(Ι)/2007), τροποποιούνται με την αντικατάσταση των ακόλουθων:
3. άρθρο 4 για αρμοδιότητες και εξουσίες της αρμόδιας αρχής
4. άρθρο 20 για εξέταση παραβάσεων
5. άρθρο 23 για αδικήματα και ποινές του βασικού νόμου
6. καθώς και την προσθήκη αμέσως μετά από το άρθρο 20, των νέων άρθρων 20Α για επιβολή διοικητικών προστίμων και άσκηση ιεραρχικής προσφυγής και 20Β για να δοθεί εξουσία στην Αρμόδια Αρχή για έκδοση κανονισμών. Να σημειωθεί, ότι από τις διαβουλεύσεις με εμπλεκόμενα μέρη κρίθηκε σκόπιμο, για λόγους αποτροπής παραβάσεων των διατάξεων του νόμου αυτού, ο καθορισμός ψηλών προστίμων και ποινών, όπως εφαρμόζονται και σε άλλες νομοθεσίες (καθορισμός διοικητικού προστίμου στο 5% του κύκλου εργασιών του παραβάτη με βάση το εδάφιο 2(δ) του Νόμου για Αθέμιτες Εμπορικές Πρακτικές Ν.103(Ι)/2007, και πρόστιμο μέχρι €500.000 με βάση το άρθρο 11-1(β) του Νόμου για τα Δικαιώματα των Καταναλωτών Ν. 135(Ι)/2013).
7. Πρόσθετα έγινε τροποποίηση του άρθρου 2 (για την ερμηνεία των όρων «Αρμόδια Αρχή» (δόθηκαν εξουσίες στο Γενικό Διευθυντή), «Επιτροπή», «Εγκατεστημένος φορέας παροχής υπηρεσιών» και την προσθήκη του όρου «Υπουργός», καθώς επίσης έγιναν τροποποιήσεις στα άρθρα 3, 6, 7, 8, 10,14, 21, 23 και του παρατήματος του βασικού νόμου, οι οποίες αφορούν διορθώσεις συντακτικών ή αριθμητικών λαθών, την αντικατάσταση ή διαγραφή ή προσθήκη φράσεων και νέων παραγράφων, αναλόγως των αλλαγών που έγιναν σε άλλες σχετικές νομοθεσίες ή που κρίθηκε αναγκαίο για λόγους εναρμόνισης με την Ευρωπαϊκή Οδηγία του Ηλεκτρονικού Εμπορίου 2000/31/ΕΚ.
8. Σημειώνεται ότι με την τροποποίηση δεν αναμένεται να υπάρξουν οικονομικές επιπτώσεις στου πολίτες, Αρχές, Οργανώσεις, ή ομάδες συμφερόντων της χώρας μας από την τροποποίηση του προτεινόμενου Νομοσχεδίου. Περαιτέρω δεν αναμένεται να υπάρξουν γενικότερες οικονομικές, κοινωνικές ή άλλες επιπτώσεις από την τροποποίηση του προτεινόμενου Νομοσχεδίου.
9. Έγινε δημόσια διαβούλευση (μεταξύ 02/02/2016 και 02/03/2016) και επαφές με τα ενδιαφερόμενα μέρη (εμπλεκόμενους φορείς, οργανισμούς και κοινωνικά σύνολα), με σκοπό να εισακουστούν και να υποβάλουν τυχόν απόψεις και εισηγήσεις. Επισυνάπτεται συμπληρωμένο το Ερωτηματολόγιο Ανάλυσης Αντίκτυπου, καθώς και τα αποτελέσματα της έρευνας που διενεργήθηκε στις αρμόδιες αρχές άλλων κρατών μελών, προς εφαρμογή της Οδηγίας του Ηλεκτρονικού Εμπορίου, (**Παράρτημα 3)**.
10. Το προτεινόμενο τροποποιητικό Νομοσχέδιο, έτυχε νομοτεχνικού ελέγχου από τη Νομική Υπηρεσία. Αντίγραφο της αιτιολογικής έκθεσης του Γενικού Εισαγγελέα (21/09/2016) και των τελευταίων σχολίων για την αναθεώρηση (24/04/2020) επισυνάπτονται (**Παράρτημα 4**).
11. Το Υπουργικό Συμβούλιο ενέκρινε το υπό αναφορά τροποποιητικό νομοσχέδιο στη συνεδρία του που πραγματοποίησε στις 18/10/2016, και εξουσιοδότησε τον Υπουργό Ενέργειας, Εμπορίου και Βιομηχανίας να το καταθέσει στη Βουλή των Αντιπροσώπων προς ψήφιση σε Νόμο.
12. Σχετική ενημέρωση για το τροποποιητικό νομοσχέδιο στάληκε και στο νεοσυσταθέν Υφυπουργείο Έρευνας, Καινοτομίας και Ψηφιακής Πολιτικής στις 02/06/2020 χωρίς να ληφθούν οποιαδήποτε σχόλια.
13. Η Υπουργός Ενέργειας, Εμπορίου και Βιομηχανίας, ως εισηγητής της παρούσας Έκθεσης καλεί τη Βουλή των Αντιπροσώπων όπως ψηφίσει το Νομοσχέδιο με τίτλο «Ο περί Ορισμένων Πτυχών των Υπηρεσιών της Κοινωνίας της Πληροφορίας και Ειδικά του Ηλεκτρονικού Εμπορίου καθώς και για Συναφή Θέματα (τροποποιητικός) Νόμος του 2021» σε Νόμο.

Λ. Θ.

Υπουργείο Ενέργειας, Εμπορίου & Βιομηχανίας

06/10/2021